钦定古今图书集成/明伦汇编/官常典/第413卷 > 子韦
## 钦定古今图书集成/明伦汇编/官常典/第413卷 > 子韦

按《拾遗记》：“宋景公之世，有善星文者，许以上大夫之
位，处于层楼延阁之上，以望气象，设以珍食，施以宝
衣。其食则有渠沧之凫，煎以桂髓；丛庭之鷃，蒸以密
沬；淇漳之鳢，脯以青茄；九江珠穟，爨以兰苏；华清夏
洁，洒以纎缟。”华清，井之澄华也。“饔人视时而叩钟，伺
食以击盘，言每食而辄击钟磬也。悬四时之衣，春夏”
金玉为饰，秋冬以翡翠为温。烧异香于台上。忽有野
人，被草负笈，扣门而进曰：“闻国君爱阴阳之术，好象
纬之秘，请见。”景公乃延之崇堂，语则及未来之兆，次
及已往之事，万不失一。夜则观星望气，昼则执算披
图，不服宝衣，不甘奇食。景公谢曰：“今国丧乱，微君何
以辅之？”曰：“德之不均，乱将及矣。修德以来人，则天应
之祥。”人美其化。景公曰：“善。”遂赐姓曰子氏，名之曰韦，
即子韦也。